President Cyril Ramaphosa het die hoop vir ’n beter Suid-Afrika laat opvlam, maar die uitdagings is enorm. Suid-Afrikaners se grootste nagmerries sluit in die skrikwekkend hoë werkloosheidsyfer, grootskaalse korrupsie, minderwaardige onderwys (dikwels in gebiede waar goeie onderwys juis die kringloop van armoede sou kon beëindig) en wetteloosheid. Ons wil graag optimisties bly dat die land en sy mense ’n beter toekoms kan tegemoetgaan, maar dit sal vereis dat almal van ons die regte dinge doen. Sterk leierskap vorm die kern hiervan.
Die grondkwessie Die vraag is nie óf daar ’n billike herverdeling van grond moet wees of nie, maar eerder hóé ons as Suid-Afrikaners dit moet doen. Alle Suid-Afrikaners moet toegang tot grond hê, gegrond op die land se demografie. Dit is die regte ding om te doen. Dit sal sterk leierskap verg.
Hy verstaan die ekonomiese wêreldorde waarbinne Suid-Afrika funksioneer. Ek verstaan ook watter balanseertoertjie hy binne die ANC moet uitvoer, waar ’n Zuma-faksie hom ten alle koste wil laat misluk. Soos die uitgeslape onderhandelaar wat in die tydperk voor 1994 gehelp het om die demokratiese bestel tot stand te bring, moet hy egter weer eens almal in ons samelewing aan boord kry.